છતાં આગળ કહ્યું તેમ સ્માર્ટ રાઇટિંગ ઉપરાંત ઇરફાન અને દીપક ડોબ્રિયાલ આ ફિલ્મની મજબૂત કરોડરજ્જુ છે. બંનેનું કોમિક ટાઇમિંગ પણ પિચ પર્ફેક્ટ છે. પાકિસ્તાની ઍક્ટ્રેસ સબા કમર ચમત્કારિક રીતે અલ્ટ્રા રાષ્ટ્રવાદીઓની ખફગીમાંથી બચી ગઈ છે. કદાચ એટલે જ એનું બેખૌફ પર્ફોર્મન્સ બિનધાસ્ત બહાર આવ્યું છે અને પેરેનોઇડ, જર્મોફોબિક, ક્લાસ કોન્શિયસ દિલ્હીવાલીના રોલમાં એ બરાબર જામી છે. અમૃતા સિંઘથી લઇને તિલોત્તમા સોમ, સંજય સૂરિ, નેહા ધુપિયા, રાજેશ શર્મા જેવા તમામ કલાકારો માત્ર મહેમાન બનીને રહી ગયા છે. હા, અમૃતા સિંઘને વધુ મોટો રોલ આપ્યો હોત તો મજા પડત. વરિષ્ઠ પત્રકાર વિનોદ દુઆની દીકરી મલ્લિકા દુઆ હવે તો ઇન્ટરનેટ સેલિબ્રિટી છે. દિલ્હીની ટિપિકલ છોકરીઓની પટ્ટી ઉતારવામાં એની માસ્ટરી છે. અહીં પણ એ એવા જ મહેમાન રોલમાં દેખાઈ છે અને ફિલ્મોમાં એની ઍન્ટ્રી થઈ છે. આપણા ગુજરાતી મ્યુઝિક ડિરેક્ટર ડ્યુઓ સચિન-જિગરનું મ્યુઝિક સાંભળવાની મજા પડે છે, પરંતુ યાદ તો સુખબીરવાળું ઑરિજિનલ ‘ઓહોહોહો’ જ રહી જાય છે.